30. – 31. marec 2017, Bratislava

Stretnutie zástupcov poľnohospodárskych komôr a organizácií z Poľska, Českej republiky, Slovenska, Estónska, Litvy a Chorvátska prijalo

**BRATISLAVSKÚ DEKLARÁCIU**

**k spoločnej poľnohospodárskej politike po roku 2020**

Ciele spoločnej poľnohospodárskej politiky sú stále platné a musia byť udržané. Nanešťastie, riadenie spoločnej poľnohospodárskej politiky (ďalej SPP) bolo v uplynulom období pre väčšinu krajín sklamaním. SPP kladie na poľnohospodárov dodatočné náklady a nadmerné administratívne bremeno. Legislatíva je stále komplikovanejšia a menej zrozumiteľná. SPP nepriniesla nový systém prerozdelenia finančných prostriedkov a namiesto toho toleruje systém založený na historických referenčných údajoch. Potrebujeme silnejšiu, spravodlivejšiu a jednoduchšiu SPP založenú na nasledujúcich princípoch:

* Spravodlivé a rovnaké podmienky pre poľnohospodárov vo všetkých členských štátoch EÚ
* Udržanie silného rozpočtu SPP
* Zjednodušenie SPP
* Spravodlivé fungovanie potravinového reťazca
* Riadenie rizík / zabezpečenie príjmu pre poľnohospodárov
* Udržanie poľnohospodárskej výroby vo vidieckych oblastiach EÚ

Poľnohospodárske komory Poľska, Českej republiky, Slovenska, Estónska, Litvy a Chorvátska budú v období prípravy na novú SPP po roku 2020 obhajovať nasledujúce priority, ktoré odrážajú potreby a požiadavky svojich poľnohospodárov:

1. SPP by mala byť naozaj spoločná s rovnakými podmienkami pre poľnohospodárov vo všetkých členských štátoch EÚ, nedeformujúca spoločný trh. Preto:
   1. Požadujeme rovnakú úroveň výšky priamych platieb pre všetky členské štáty EÚ. Je nevyhnutné zabezpečiť férové konkurenčné podmienky, ktoré by eliminovali rozdiely v podporách (založené na historických referenciách) prostredníctvom priamych platieb medzi členskými štátmi EÚ.
   2. Navrhujeme obmedzenie výšky podpôr financovaných výhradne zo zdrojov štátneho rozpočtu, ako aj stanovenie limitu na spolufinancovanie programov rozvoja vidieka zameraných na poľnohospodárstvo zo štátneho rozpočtu.
   3. Dodatočná podpora pre oblasti s prírodnými obmedzeniami je nevyhnutná, ale musí byť dostatočne financovaná. Táto platba je kompenzáciou za sťažené hospodárenie v týchto oblastiach. Zároveň však podporujeme zavedenie systému zvýhodňujúceho poľnohospodárov intenzívne hospodáriacich v týchto sťažených podmienkach. Navrhujeme, aby pravidlá degresivity boli v kompetencii jednotlivých členských štátov EÚ.
   4. Odmietame zastropovanie a degresivitu priamych platieb v závislosti na výmere poľnohospodárskeho podniku alebo výške podpory.
   5. Environmentálne opatrenia by mali viac podporovať presné poľnohospodárstvo, nakoľko je zvlášť užitočné pre prevenciu nadmerného užívania hnojív a únik živín.
2. Nové programové obdobie SPP sa musí podieľať na vyváženom teritoriálnom rozvoji a výrobe vo všetkých vidieckych oblastiach. Podpora rozvoja produkcie aj v znevýhodnených oblastiach môže prispieť k zachovaniu osídlenia na vidieku, k ochrane životného prostredia a zachovaniu biodiverzity.
3. Požadujeme prijať na úrovni EÚ nové pravidlá zabezpečujúce udržateľný sektor poľnohospodárstva, spravodlivé ceny poľnohospodárskych výrobkov, včasné platby a pravidlá proti nekalým praktikám obchodných reťazcov. S cieľom zlepšiť fungovanie potravinárskeho reťazca je potrebné podrobnejšie monitorovať úroveň konkurencie, posilniť vyjednávaciu silu poľnohospodárov, propagovať férovú a transparentnú tvorbu cien, ktoré by nemali byť nižšie ako výrobné náklady a nižšie ako ceny bežné v krajine pôvodu.
4. Požadujeme prijať legislatívu na úrovni EÚ zabezpečujúcu rovnakú kvalitu rovnakých značiek potravín vo všetkých členských štátoch EÚ a uplatňovanie rovnakých potravinových noriem na všetky potraviny pochádzajúce z tretích krajín.
5. Platby za ozeleňovanie, vrátane miestnych podmienok v jednotlivých členských štátoch musia byť preskúmané. Musia byť zjednodušené, nakoľko „ozeleňovanie“ SPP dnes spôsobuje extenzifikáciu poľnohospodárstva a znižovanie konkurencieschopnosti voči tretím krajinám.
6. SPP dosiahla úroveň, pri ktorej nie je pre poľnohospodárov ani pre spoločnosť zrozumiteľná. Pravidlá a štandardy musia byť realistické a uskutočniteľné. Požadujeme sprehľadnenie a radikálne zjednodušenie systému poskytovania podpôr a zároveň aj zníženie administratívnej záťaže inštitúcií administrujúcich podpory financované alebo spolufinancované zo zdrojov EÚ, ale najmä zníženie administratívnej záťaže žiadateľov / prijímateľov.
7. Navrhujeme zavedenie účinných a systémových opatrení na riadenie nerovnováhy a rizík na trhoch s poľnohospodárskymi komoditami a kompenzáciu cenových výkyvov. Opatrenia riadenia rizík by mali byť flexibilné a rýchlo dostupné a mala by existovať možnosť implementovať záchrannú sieť aj na regionálnej úrovni v prípade. Navrhujeme zavedenie fondu na riadenie rizík, ktorý by pokrýval škody spôsobené poľnohospodárskym podnikom pre výkyvy na trhu a prírodné pohromy. Fond riadenia rizík by bol použitý na podporu najzasiahnutejších krajín a sektorov poľnohospodárstva. Poľnohospodári by dostali pomoc v prípade, ak ich príjem nedosiahne stanovenú výšku. Navrhované finančné zdroje pre fond riadenia rizík sú zdroje EÚ, obálka SPP, a - najmä – súkromné prostriedky poľnohospodárov. Fond by mohol fungovať ako súčasť II. piliera alebo sa stať III. pilierom SPP.
8. Navrhujeme intenzívnejšie uplatňovanie opatrení zabezpečujúcich spravodlivé a efektívne využívanie obmedzených finančných zdrojov SPP, ako sú finančné nástroje a systémových opatrení na riadenie rizík, ako je podpora poistenia a poistenie rizík nepoistiteľných súkromnými poisťovňami (napríklad sucho). Tento systém by mohol fungovať paralelne alebo v spolupráci s národnými programami zameranými na poistenie nepoistiteľných rizík, ktoré sú zamerané na zmiernenie dopadov extrémnych dôsledkov klimatických zmien.
9. Je nevyhnutné podporovať družstvá / odbytové organizácie výrobcov v raste aj združovaní. Navrhujeme zvážiť podporu pre vznik cezhraničných družstiev / odbytových organizácií výrobcov. Zvlášť potrebná je podpora družstiev / odbytových organizácií výrobcov v tých členských štátoch, kde je úroveň združovania najnižšia. To si vyžaduje dodatočné zdroje v rámci rozvoja vidieka a investičné stimuly pre poľnohospodárske družstvá a odbytové organizácie výrobcov.
10. Musia byť vyvinuté špecifické finančné a organizačné mechanizmy, ktoré by podporili mladých farmárov vo vytváraní alebo rozvoji ich vlastných podnikov, ako aj opatrenia pre nových účastníkov poľnohospodárskeho sektora, ktorí viac nespadajú do definície „mladého farmára“.
11. Podporujeme alokovanie väčšieho objemu finančných prostriedkov na propagačné a marketingové opatrenia, ktoré vytvoria nové odbytové kanály v tretích krajinách pre poľnohospodársku produkciu EÚ. To by viedlo k lepším cenám pre všetkých výrobcov – teda tých, ktorí vyvážajú do tretích krajín a tých, ktorí predávajú primárne na jednotnom trhu. Potrebujeme regionálnu rovnováhu prerozdelenia finančných prostriedkov EÚ, ktoré idú na propagáciu.

V Bratislave dňa 31. marca 2017

|  |  |
| --- | --- |
| ……………………………………….  Zdeněk Jandejsek  Prezident AKČR | ……………………………………….  Robert Nowak  Člen predstavenstva KRIR |
| ……………………………………….  Željko Mihelić  Člen predstavenstva HPK | ……………………………………….  Milan Semančík  Predseda SPPK |

|  |  |
| --- | --- |
| ……………………………………….  Sigitas Dimaitis  Predseda ZUR | ……………………………………….  Roomet Sõrmus  Predseda predstavenstva EPKK |